Martin Aliker

Martin Jerome Okec Aliker (21 Omwezi ogwekkumi 1928 – 15 Omwezi ogwokuna 2024) yali munnayugandas omusawo alongoosa amannyo, omusuubuzi, era omukulembeze w'ekitundu. Yali muwabuzi wa pulezidenti wa Uganda omukulu era yatuula ku bukiiko obufuzi obwa kkampuni za Uganda kumpi amakumi ana. Yaliko ccansala wa yunivasite ya Victoria University, ettendekero ly’obwannannyini.  Okuva mu 2004 okutuuka mu 2014, yaweereza nga ccansala eyasooka owa yunivasite y'e Gulu, yunivasite ya gavumenti. 

 Obuvo bwe n'okusoma kwe 
Aliker yazaalibwa mu Disitulikiti y’e Gulu nga 21 Omwezi ogwekkumi 1928, eri Rwot Lacito Okech ne Julaina Auma, muwala wa Musa Ali, Kabona Omukulisitaayo / Omupolotesitante  eyasooka okutuuzibwa mu ttundutundu ly'Acholi . Yasomera Gulu High School ku misomo gye egya pulayimale, nga tannagenda ku Kings College Budo ku misomo gye egya siniya eyokuna (S.4-Olevel) . Mu 1948, yaweebwa ekifo ku yunivasite y’e Makerere, yunivasite ya gavumenti esinga obukadde mu buvanjuba bwa Afrika. Nga tannamaliriza misomo gye e Makerere, yawangula sikaala okugenda ku yunivasite y'e NorthWestern, e Chicago, Illinois, Amerika, gye yasomera ssaayansi w'ebyobufuzi, n’atikkirwa ddiguli esooka  ey'ebyobuntu. Ekyaddirira ekyo , yaweebwa sikaala ya Fulbright okusoma okulongoosa amannyo, n'era ku Northwestern, n’atikkirwa ddiguli y'obusawo bw'okulongoosa amannyo.Oluvannyuma, yaweebwa ekitiibwa kya Fellow of the Royal College of Surgeons nga kyamuweebwa ettendekero lya Royal College of Surgeon erya England . 

 Engeri y’obulamu 
Oluvannyuma lwa ddiguli ye ey'emisomo gy'obusawo mu Amerika, Aliker yaddda mu Uganda n’afuna omulimu ng'omusawo wa gavumenti alongoosa amannyo. Oluvannyuma yava mu mirimu gya gavumenti n’atandikawo eddwaaliro ly’amannyo ery’obwannannyini eryasooka mu Uganda nga lya mufirika.

Mu 1971, Idi Amin bwe yakwata obuyinza ng'ayita mu kuwamba gavumenti, amaka ge gaali gaagabana bbugwe ow’emabega n’ennyumba ya Aliker. Abantu b’Amin ab'ebyokwerinda baamulagira ave mu maka ge kubanga yali atwalibwa ng’owobulabe eri eby'okwerinda bya  Amin.

Ku nkomerero ya 1972, yaddukira e Nairobi, Kenya olw’embeera y’ebyokwerinda mu Uganda eyali yeeyongera okwonooneka. Bwe yali e Nairobi, yatandikawo eddwaaliro ly’amannyo eryali lifuna ssente nnyingi, n’abeerayo okutuusa mu 1998, lwe yakomawo mu Uganda. Bwe yakomawo, yasobola okuddamu okutwala amaka ge. 

 Byeyasigamu ensimbi 
Okutandika mu myaka gya 1960, Aliker yatandika okugula emigabo mu kkampuni za blue chip, omuli Bbanka ya Uganda ey'ebyobusuubuzi ( Uganda Commercial Bank) ne Kkampuni y'eggwanga eya yinsuwa (National Insurance Company) .Nga 2014 Omwezi ogwekkumi , Aliker yali alina emigabo mu kkampuni za Uganda zino wammanga ezisuubula mu lujjudde, n’endala: Stanbic Bank Uganda ; Ekitongole kya Uganda Clays Limited ; Kkampuni y'amawulire eya Nation media ; Kkampuni y'eggwanga eya Yinsuwa; Kkampuni ensoggozi y'omwenge eya East African Breweries . Yatuula ku nkiiko za kkampuni zino nnyingi era nga yeeyali  ssentebe wa Uganda Clays Limited. 

 Obuvunaanyizibwa obulala 
Aliker yatuula ku lukiiko oluwabuzi olwa Actis East African , olwatongozebwa Actis ,kkampuni y’obwannannyini ekolagana n'ekitongole eky'ebyenkulaakulana eky'omukago omwegattira amawanga agaliiko amatwale ga Bungereza .  Mu Mwezi ogwomusanvu 2014, yalondebwa okuba ssentebe w'olukiiko lw'abayima abaddukanya ekitavvu ky'ensimbi eziweebwayo bannakyeewa n'abaaliko abayizi okuwagira enteekateeka za yunivasite n'okusiga ensimbi ki (Makerere University Endowment Fund). 

 Okufa 
Aliker yafa nga 15 Omwezi ogwokuna 2024, ku myaka 95. 

 Laba ne 

 James Zikusoka
 Ebyenfuna bya Uganda

 Ebijuliziddwa 










 Ebijuliziddwa wabweru wa wikipedia 

 Yunivasite y'e Makerere Esiimye Martin Aliker